- A apărut prima reacţie a lui Ionel Ganea, după scandalul incredibil cu poliţiştii
- Ce a ţinut să transmită fostul internaţional
- Antrenamentele, calificările şi cursele de Formula 1, Formula 2 şi Formula 3 ale Marelui Premiu al Australiei sunt LIVE STREAM în AntenaPLAY. Calificările şi cursa de Formula 1 sunt pe Antena3 CNN
A apărut prima reacţie a lui Ionel Ganea, după scandalul incredibil cu poliţiştii. Fostul internaţional român a fost scos cu forţa din maşină înaintea meciului România – Irlanda de Nord, scor 1-1, de pe Arena Naţională.
Au fost imagini şocante în parcarea stadionului, acolo unde Ionel Ganea nu a oprit la indicaţiile poliţiştilor şi a fost "săltat" de forţele de ordine. A fost dus la secţie, amendat şi lăsat fără permisul de conducere.
Prima reacţie a lui Ionel Ganea, după scandalul incredibil cu poliţiştii
Ionel Ganea a venit cu primele explicaţii, dar a anunţat că va oferi şi un comunicat oficial prin care să precizeze s-a întâmplat cu adevărat.
"Oi fi eu nebun, dar aseară nu a fost cazul, ţinând că în maşină eram cu familia şi copilul", a fost mesajul pe care i l-a transmis Ionel Ganea lui Viorel Grigoroiu, pentru digisport.ro.
Florin Prunea a văzut imaginile uluitoare şi nu îşi explică de ce s-a ajuns la o asemenea situaţie, în condiţiile în care "Ganezu" era cu familia în maşină.
"Eu cred că se putea face altfel, mai ales că în maşină erau soţia şi copilul. E clar că a fost alertă teroristă… şi pe mine m-au verificat în acelaşi loc. El probabil s-a grăbit, dar era copilul în maşină", a spus Florin Prunea pentru sursa citată anterior.
Soţia lui Ionel Ganea a reacţionat imediat după ce fostul atacant român a fost dus la secţia de poliţie.
"Ce să se întâmple? I-au zis pe un ton de comandă: «pune piciorul pe frână, pune piciorul pe frână». Ionel le-a zis: «vă rog frumos să îmi vorbiți frumos». Domnul s-a agitat, ați văzut continuare.
Ionel a vrut să intre în parcare. I-a zis să tragă pe dreapta pentru a-i lua permisul. Nu făcuse nimic… pentru că sunt de la poliție au putut", a declarat soția lui Ionel Ganea, la câteva momente după incident.
Ionel Ganea a fost amendat şi a rămas fără permis
În urma scandalului provocat la Arena Naţională, Ionel Ganea a rămas fără permis de conducere pe o perioadă de 30 de zile. Mai mult, acesta a fost amendat.
"La data de 22 martie a.c., în jurul orei 21:00, poliţişti din cadrul Brigăzii Rutiere aflaţi în proximitatea stadionului Naţional Arena pentru asigurarea măsurilor de ordine şi siguranţă rutieră precum şi fluidizarea traficului rutier, au efectuat semnal regulamentar de oprire unui autovehicul la volanul căruia se afla un bărbat. Conducătorul autovehicului nu a respectat semnalele poliţistului rutier continuându-şi deplasarea.
În acest context, iniţial, poliţiştii i-au solicitat prin intermediul staţiei de amplificare să oprească, iar ulterior, pentru că nu s-a conformat, au procedat la blocarea autovehicului, extragerea conducătorului şi conducerea acestuia la sediul Brigăzii Rutiere, pentru stabilirea situaţiei de fapt", se arată în comunicatul Brigăzii Rutiere.
Conducătorul autovehicului a fost testat cu aparatura din dotare, rezultate indicate fiind 0, respectiv negativ, se menţionează în comunicat.
Brigada Rutieră a precizat că persoana în cauză a fost sancţionată contravenţional cu amendă în valoare 2650 de lei, pentru nerespectarea semnalelor şi indicaţiilor poliţistului rutier, precum şi pentru lipsa documentelor prevăzute de legislaţia rutieră în vigoare, fiind dispusă totodată şi măsura suspendării exercitării dreptului de a conduce autovehicule pe drumurile publice pentru o perioadă de 30 de zile", a anunţat Poliţia.